Nõukogu otsus,

24. september 1990,

millega kehtestatakse ühenduse finantsmeede lõheliste nakkusliku vereloomenekroosi likvideerimiseks ühenduses

(90/495/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse nõukogu 26. juuni 1990. aasta otsust 90/424/EMÜ veterinaariaalaste kulutuste kohta, [1] eriti selle artikli 23 lõiget 4,

võttes arvesse komisjoni ettepanekut, [2]

võttes arvesse Euroopa Parlamendi arvamust, [3]

võttes arvesse majandus- ja sotsiaalkomitee arvamust [4]

ning arvestades, et:

lõheliste nakkuslik vereloomenekroos on väga nakkav haigus, mis võib põllumajandusettevõtetele põhjustada olulisi kahjusid;

esmajärjekorras on vaja sätestada järelevalvemeetmed, et saada teavet, mis on vajalik haiguse likvideerimiseks võimalike meetmete rakendamiseks;

on asjakohane, et liikmesriigid esitaksid haigustõrjeprogrammi;

ühenduse finantsabi seisneb liikmesriikide poolt proovivõtmisel ja vajalike laboriuuringute käigus kantud kulude osalises hüvitamises;

kõnealune meede tuleb võtta korras, mille puhul liikmesriigid ja komisjon teevad tihedat koostööd,

ON VASTU VÕTNUD KÄESOLEVA OTSUSE:

Artikkel 1

Liikmesriigid peavad kolm kuud pärast käesoleva otsuse vastuvõtmist esitama kava, et hinnata oma territooriumil tehtud epidemioloogilise uuringu abil nakkusliku vereloomenekroosi ja viirusliku hemorraagilise septitseemia esinemise määra ühenduses.

Artikkel 2

Käesolevas otsuses kasutatakse järgmisi mõisteid:

1) põllumajandusettevõte — mis tahes ettevõte, või geograafiliselt määratletud käitis, kus lõhelisi turuleviimise eesmärgil kasvatatakse või hoitakse;

2) heakskiidetud laboratoorium — liikmesriigi territooriumil asuv laboratoorium, mille liikmesriik on oma vastutusel määranud käesoleva otsusega ettenähtud uuringute tegemiseks.

Artikkel 3

Artiklis 1 osutatud kavaga nähakse ette:

1) keskasutused, kes peavad kava rakendama ja kooskõlastama;

2) lõheliste kasvatusega tegelevate põllumajandusettevõtete registreerimine;

3) lõheliste liikumise seire;

4) proovide võtmine lõheliste kasvatusega tegelevates põllumajandusettevõtetes viiruse kindlakstegemiseks ja/või seroloogilisteks testideks; võetavate proovide arv peab sõltuma loomatervishoiu olukorrast;

5) proovide vedu volitatud laborisse seal viroloogiliste ja/või seroloogiliste uuringute tegemiseks eesmärgiga avastada nakkuslikku vereloomenekroosi või vajaduse korral viiruslikku hemorraagilist septitseemiat;

6) proovide võtmise ja laboriuuringute hinnangulised ühikumaksumused ning toimingute hinnangulised üldmaksumused.

Artikkel 4

Komisjon uurib liikmesriikide koostatud kavasid, et teha kindlaks, kas need vastavad heakskiitmise tingimustele või kas neid tuleks muuta.

Kavad ja nende muudatused kiidetakse heaks artiklis 10 sätestatud korras.

Artikkel 5

Käesoleva otsusega ettenähtud meede vastab ühenduse finantsabi saamise tingimustele.

Artikkel 6

1. Ühenduse rahalist abi antakse üheks aastaks alates kuupäevast, mis komisjon on artiklis 1 osutatud kavade heakskiitmise kohta tehtud otsustes kindlaks määranud.

2. Põllumajandusega seotud kulusid hõlmava peatüki alusel ühenduse eelarvest kaetava abi hinnanguline suurus on lõikega 1 ettenähtud aja jooksul 2 miljonit eküüd.

Artikkel 7

1. Eeldusel, et kõiki sätestatud meetmeid kohaldatakse ja et kõik kõnealused meetmed vastavad artikli 4 kohaselt heakskiidetud kavale, vastavad liikmesriikide poolt artikli 3 punktide 4 ja 5 kohaselt kantud kulud ühenduse finantsabi saamise tingimustele artiklis 6 sätestatud piirides.

2. Ühendus hüvitab 50 % lõikes 1 osutatud kuludest.

3. Käesoleva artikli üksikasjalikud rakenduseeskirjad võetakse vajaduse korral vastu artiklis 10 sätestatud korras.

Artikkel 8

1. Maksetaotlused on seotud kulutustega, mida liikmesriigid on kalendriaasta jooksul teinud, ja need esitatakse komisjonile enne järgmise aasta 1. juulit.

2. Komisjon teeb abi andmise kohta otsuse pärast artiklis 10 osutatud komiteega konsulteerimist.

3. Käesoleva artikli üksikasjalikud rakenduseeskirjad võetakse vajaduse korral vastu artiklis 10 sätestatud korras.

Artikkel 9

Määruse (EMÜ) nr 729/70, [5] viimati muudetud määrusega (EMÜ) nr 2048/88, [6] artikleid 8 ja 9 kohaldatakse mutatis mutandis.

Artikkel 10

1. Kui tuleb järgida käesolevas artiklis sätestatud korda, suunab esimees küsimuse oma algatusel või liikmesriigi taotlusel viivitamata otsusega 68/361/EMÜ [7] asutatud alalisele veterinaarkomiteele.

2. Võetavate meetmete eelnõu esitab komiteele komisjoni esindaja. Komitee esitab eelnõu kohta oma arvamuse tähtaja jooksul, mille vastavalt küsimuse kiireloomulisusele võib määrata eesistuja. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse kõnealuses artiklis sätestatud viisil. Eesistuja ei hääleta.

3. Komisjon võtab kavandatavad meetmed vastu, kui need on kooskõlas komitee arvamusega.

4. Kui kavandatud meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu langetab otsuse kvalifitseeritud häälteenamusega.

Kui nõukogu ei ole kolme kuu jooksul alates ettepaneku saamisest otsust teinud, võtab komisjon ettepandud meetmed vastu.

Artikkel 11

Komisjoni eksperdid võivad koostöös pädevate asutustega teha kohapealseid kontrolle, et tagada artiklis 1 osutatud kavade kohaldamine.

Komisjon teatab liikmesriikidele artiklis 10 osutatud komitees kavade tulemustest, pidades silmas teavet, mida on andnud liikmesriigid, kes esitavad komisjonile aruande koos maksetaotlustega ja aruannetega, mida on koostatud paikvaatlusi läbiviinud eksperdid, kes tegutsevad ühenduse nimel ja kelle on määranud komisjon.

Artikkel 12

Komisjon esitab artiklis 1 osutatud vaatluste tulemuste põhjal aruande koos kõikide otsuse 90/424/EMÜ artikli 5 lõike 2 raames asjakohaste ettepanekute või otsustega.

Artikkel 13

Käesolev otsus on adresseeritud liikmesriikidele.

Brüssel, 24. september 1990

Nõukogu nimel

eesistuja

V. Saccomandi

[1] EÜT L 224, 18.8.1990, lk 19.

[2] EÜT C 327, 30.12.1989, lk 59.

[3] EÜT C 113, 7.5.1990, lk 219.

[4] EÜT C 124, 21.5.1990, lk 3.

[5] EÜT L 94, 28.4.1970, lk 13.

[6] EÜT L 185, 15.7.1988, lk 1.

[7] EÜT L 255, 18.10.1968, lk 23.

--------------------------------------------------